นางรำกว่า 10,000 คน จาก 13 อำเภอ รำฉลองเมืองมหาสารคาม  154 ปี วันสุดท้ายของพิธีบุญซำฮะ ต้นน้ำทางวัฒนธรรม
วันนี้ (13 มิ.ย.62) ณ บริเวณสี่แยกหอนาฬิกา ที่ว่าการอำเภอเมืองมหาสารคาม นายเกียรติศักดิ์ จันทรา ผวจ.มหาสารคาม ประธานในพิธี  พร้อมด้วย นายพิเชษฐ์ ปาณะพงศ์, นายนที มนตริวัต รอง ผวจ.มหาสารคาม  และหัวหน้าส่วนราชการ ข้าราชการ ผู้แทนองค์กรปกครองส่วนท้องถิ่น ประชาชน  พร้อมนางรำกว่า 10,000 คน จากทั้ง 13 อำเภอ ในจังหวัดมหาสารคาม ร่วมรำเพื่อฉลองเมืองมหาสารคาม ครบรอบ 154 ปี ซึ่งในปีนี้ จัดงานร่วมกับพิธีบุญซำฮะ ต้นน้ำทางวัฒนธรรม เพื่อเป็นการอนุรักษ์  สืบสาน ประเพณีบุญซำฮะ ตามคติความเชื่อขนบธรรมเนียมประเพณี และวัฒนธรรมท้องถิ่น ส่งเสริมวัฒนธรรม ความเชื่อท้องถิ่นต้นน้ำทางวัฒนธรรม ปลูกฝังให้ประชาชน ได้ตระหนักถึงความสำคัญ ของวัฒนธรรมท้องถิ่น และร่วมกันอนุรักษ์ สืบสานให้คงอยู่สืบไป โดยตั้งแต่ช่วงเช้า (เวลา 07.00 น.) มีพิธีทำบุญตักบาตร และประกอบพิธีปัดรังควานบริเวณหอพระประธานกันทรวิชัย พร้อมเคลื่อนขบวนไปสู่สี่แยกสี่มุมเมืองเพื่อประกอบพิธีปัดรังควาน หลังจากนั้นจึงเป็นการฟ้อนรำ จากทั้ง 13 อำเภอ โดยนางรำกว่า 10,000 คน ร่วมฟ้อนรำจัมปาศรี และรำกุดนางใย เพื่อฉลองเมืองมหาสารคาม ครบรอบ 154 ปี พร้อมแจกจ่ายน้ำพระพุทธมนต์ ให้กับประชาชน จำนวน 10,000  ขวด เพื่อสร้างความเป็นศิริมงคลให้กับชาวมหาสารคาม          สำหรับประวัติความเป็นมาของจังหวัดมหาสารคาม พระบาทสมเด็จพระจอมเกล้าเจ้าอยู่หัว ได้มีพระบรมราชโองการโปรดเกล้า ฯ ให้ยกบ้านลาดกุดยางใหญ่ขึ้นเป็นเมือง เมื่อวันที่ 22 สิงหาคม 2408 โดยแยกพื้นที่และพลเมืองราวสองพันคนมาจากเมืองร้อยเอ็ด และโปรดเกล้าฯ ให้ท้าวมหาชัย (กวด ภวภูตานนท์) เป็นพระเจริญราชเดชเจ้าเมือง มีท้าวบัวทอง เป็นผู้ช่วยขึ้นกับเมืองร้อยเอ็ด  ต่อมาโปรดเกล้าฯ ให้แยกเมืองมหาสารคามขึ้นกับกรุงเทพ ฯ เมื่อ พ.ศ. 2412 และร้อยเอ็ดได้แบ่งพลเมืองให้อีกเจ็ดพันคน พลเมืองเดิมอพยพมาจากเมืองจำปาศักดิ์ ท้าวมหาชัยและท้าวบัวทองนั้น เป็นหลานโดยตรงของพระยาขัติยวงศา(สีลัง) เจ้าเมืองคนที่ 2 ของเมืองร้อยเอ็ด เดิมกองบัญชาการของเมืองมหาสารคามตั้งอยู่ที่เนินสูงแห่งหนึ่งใกล้กุดนางใย ได้สร้างศาลเจ้าพ่อหลักเมือง และศาลมเหศักดิ์ขึ้นเพื่อเป็นที่สักการะของชาวเมืองมหาสารคาม